"5.8.2 Ditirwana 5.8.2.1 Kwalela mogokgo wa sekolo sa gaeno lekwalo la maranyane o mo lemose ka tiriso e e botlhaswa ya diritibatsi mo sekolong. Mo romelele le mametlelelo ya metsotso e le neng le e tshwere go buisana ka ntlha e. Boleele jwa karabo ya gago e mafoko a a magareng ga 80 – 100. (diteng fela). 5.8.2.2 Lemosa motsamaisi wa setlamo sa BLUE INK INTERNATIONAL ka lekwalo la maranyane gore setheo sa lona se na le kgatlhego ya go reka dikhomphuitara mo go bona. Mo romelele mametlelelo ya mofuta wa dikhomphuitara tse lo di tlhokang le tekanyetsokabo e lo ikaeletseng go e dirisa mo go rekeng di diriswa tse. Boleele jwa karabo ya gago e nne mafoko a a magareng ga 80 – 100. (diteng fela) 5.8.2.3 Sekolo sa lona se šwele lorelore. Kwalela rratoropo wa lona lekwalo la maranyane o mo itsise fa sekolo sa lona se šwele lorelore. Tlhagisa ditshenyegelo tse lo itemogetseng tsona le ditlhokego tse lo batlang go thusiwa ka tsona go tsweledisa dithuto tsa lona. Boleele jwa karabo ya gago e nne mafoko a a magareng ga 80 – 100. (diteng fela). 5.9 MOLAETSAKHUTSHWE Dintlhathuto Tlhaloso: Tirelo ya go romela kgotsa go arogana tshedimosetso ka mafaratlhatlha a didiriswa tsa eleketeroniki jaaka dikhompuitha le megala e e botlhale. 5.9.1 Diponagalo Fa o romela molaetsa, tse di latelang di tlaa tlhagelela: • Leina kgotsa nomoro ya moamogedi kwa godimo mo setlhagisong • Molaetsa o o tlantsweng. • Tsibogo ya moamogedi e tlaa tlhagelela kwa tlase ga molaetsa o o rometsweng fa e le gore o tsiboga ka bonako. • Letlha le nako e molaetsa o amogetsweng ka tsona Fa o kwala molaetsakhutshwe tlhokomela dintlha tse di latelang: • Puo e ka nna e e tlhomameng kgotsa e e sa tlhomamang go ya ka bokao • Paka e laolwa ke bokao 78"